送袁都官知徽州
作者：魏了翁
朝代：宋

paragraphs: 英英蓬省郎，表表秋官屬。
劍佩行青霄，揚且鬢雙綠。
掉頭不肯住，去作新安牧。
班班萊氏衣，粲粲學子服。
歸來拜郎罷，堂前問凉燠。
新從天上來，猶带書傳馥。
問汝得人誰，袖有兩圖軸。
驪龍挾風雨，閃電注兩目。
甲纍獨何術，能使同豭鶩。
三十六脩鱗，羣鯫蕩相逐。
亦有曳其輪，中行而獨復。
君家名父子，厥理探已熟。
人生宇宙間，亦在適所欲。
義精無非事，慮澹不翅足。
願明消息幾，頤神以養福。
遲子寬我憂，書來寄陸續。